Bărbat din Sălaj, prins în flagrant când încerca să vândă o puşcă / O armă letală de calibru 308, fără marcă şi serie, cu amortizor, lunetă şi dispozitiv de ochire pe timp de noapte
Un bărbat de 36 de ani, din comuna Năpradea, a fost reţinut de poliţişti, pentru nerespectarea regimului armelor şi al muniţiilor, după ce a fost prins în flagrant, în timp ce încerca să vândă o puşcă cu lunetă unui investigator sub acoperire, informează Inspectoratul de Poliţie Judeţean Sălaj, transmite Agerpres.
"La data de 23 martie, în urma activităţilor desfăşurate în cadrul unui dosar de urmărire penală, aflat în supravegherea Parchetului de pe lângă Judecătoria Jibou, poliţiştii Biroului Arme, Explozivi şi Substanţe Periculoase din cadrul Inspectoratului de Poliţie Judeţean Sălaj au dispus reţinerea, pentru 24 de ore, a unui bărbat, de 36 de ani, din comuna Năpradea, judeţul Sălaj, cercetat pentru comiterea infracţiunii de nerespectarea regimului armelor şi al muniţiilor. În cursul aceleiaşi zile, bărbatul a fost prins în flagrant delict de poliţiştii sălăjeni de la arme, în timp ce ar fi încercat să ofere spre vânzare unei alte persoane – investigator sub acoperire, o armă letală de calibru 308, fără marcă şi serie, prevăzută cu amortizor, lunetă şi dispozitiv de ochire pe timp de noapte", se arată într-un comunicat de presă al Inspectoratului de Poliţie Judeţean (IPJ) Sălaj, transmis duminică.
Potrivit sursei citate, bărbatul are antecedente penale, iar arma letală, amortizorul, luneta şi dispozitivul de ochire pe timp de noapte au fost indisponibilizate în vederea continuării cercetărilor.
"Activitatea a beneficiat de sprijinul Serviciului Criminalistic din cadrul Inspectoratului de Poliţie Judeţean Sălaj. Suportul de specialitate a fost asigurat de Direcţia Operaţiuni Speciale şi Biroul de Analiză a Informaţiilor Sălaj", se mai arată în comunicatul menţionat.
Cercetările sunt continuate de poliţiştii Biroului Arme, Explozivi şi Substanţe Periculoase, sub supravegherea unui procuror din cadrul Parchetului de pe lângă Judecătoria Jibou, în vederea stabilirii întregii activităţi infracţionale a celui în cauză.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank